तो दोस्तों, ऊपर मैंने जो कुछ लिखा, ये है न्यूज चैनलों के अंदर होने वाली चहलपहल का एक नजारा. लेकिन ये सब काल्पनिक है. इनका वास्तविकता से कोई लेनादेना नहीं. वास्तविकता देखनी है तो एक पाकिस्तानी न्यूज चैनल के इस अधकचरे पत्रकार को देखिए. कैसे ये स्कूल के अंदर जाकर बच्चों के खून से सनी चीजों की नुमाइश कर रहा है. खून से सनी उनकी टोपियां, कॉपियां, जूते सब उठा कर दिखा रहा है. फिर जब उसके हाथ में खून गया तो उसे पोंछ भी रहा है…और हद तो तब हो गई जब ये कमअक्ल कमबख्त (ऐसे लोग पत्रकारिता के नाम पर कलंक ही है) एक बच्चे की स्कूल की कॉपी में लिखे अंग्रेजी के शब्द “THE END” पर कैमरा ZOOM IN करवा के ये कहता है कि देखिए. शायद उस बच्चे को भी मालूम था कि आज उसकी जिंदगी का The End होने वाला है…क्या उसकी किताबों को देखकर उसके मा-बाप रोएंगे??? अरे कमबख्त. उसके मां-बाप आंसू नहीं बहाएंगे तो क्या करेंगे. वो तो रोएंगे ही लेकिन तुम कब पत्रकारिता छोड़कर मिट्टी खोदने का काम शुरू करोगे?? क्या इतनी भी इंसानियत तुम्हारे अंदर नहीं बची कि बच्चों के खून से सनी टोपियां उठाकर, वो भी ऐसे कि जैसे कोई गंदी चीज हो, कैमरे पर दिखाते हो, फिर उस टोपी को फेंककर अपने हाथ को देखते हो कि उस पर खून लग गया है और उसे पोंछते हो, कैमरे से छुपाकर. ये बताते हो कि यहां खून की गंध आ रही है, मासूमों के खून की गंध. ये दिखाते हो कि ये देखिए, छोटे-छोटे बच्चों के खून से सने पैरों के निशान…देखिए यहां से भागने की कोशिश कर रहे थे बच्चे…और ये निशान उसी के हैं…और ये सब बताते हुए तुम्हारी आंखें चमक उठती हैं…आप लोग देख सकते हैं कि इस नामुराद तथाकथित पाकिस्तानी रिपोर्टर की आंखें कैसे चमक रही हैं..जैसे कि ये दुनिया की कोई आठवीं अनोखी चीज लोगों को दिखा रहा है…किसी शैतान की तरह इसकी आंखें घूम रही हैं, आवाज और चेहरे के हाव-भाव. सब संवेदनाशून्य…बस ऊलजलूल कुछ भी बोले जा रहा है ये…और मौत की, मासूमों के खून की तस्वीरें बड़ी बेशर्मी से दिखा रहा है….मैंने आंखें बंद-बंद कर बहुत मुश्किल से इस वीडियो को देखा है…आपमें हिम्मत है तो कोशिश कीजिएगा इसे देखने की और ये समझने की कि इंसानियत की दरोदीवार क्या आज इतनी जर्जर हो गई है कि सबकुछ महज एक नाटक में सिमटकर रह गया है???!! हर चीज के दाम बढ़ रहे हैं लेकिन इंसानियत क्यों इतनी सस्ती होती जा रही है??!! और पत्रकारिता ??!! खासकर टीवी पत्रकारिता, क्या खबरों को रिपोर्ट करने और उसे दिखाने में अब रिपोर्टर-डेस्क और सम्पादक क्या कोई फिल्टर नहीं लगाते…क्या महज बाजार, कम्पिटिशन, बिजनेस, टीआरपी और नौकरी, क्या चौथा खंभा कुछ इन्हीं शब्दों के बीच सिमटकर रह गया है??!! क्या सोशल मीडिया चौथे खंभे पर नकेल कसने के लिए पांचवें खंभे के रूप में विकसित हो रहा है या फिर चौथा खंभा वक्त रहते संभल जाएगा और इस विकसित हो रहे पांचवें खंभे को अपने में मिलाकर वाकई में जनता की आवाज बनने का मैकेनिज्म डिवेलप कर पाएगा??!! सवाल बहुत हैं और जवाब बहुत थोड़े. फिलहाल पाकिस्तान के उस महान न्यूज चैनल के महान संवाददाता की ये घटिया कवरेज का वीडियो लिक यहां डाल रहा हूं. हिम्मत हो तो देखिएगा, वरना मैंने सबकुछ लिखकर तो बयां कर ही दिया है.